Portret i kandidatit republikan për president, Rudi Xhuliani
Kritikët vënë në dukje stilin e tij luftarak si aspekt negativ politik për të
Në orët e tensionuara menjëherë pas sulmeve të 11 shtatorit 2001, asnjeri në skenën kombëtare nuk gërshetoi dhimbjen, vendosmërinë dhe forcën më shumë se sa kryetari i bashkisë së Nju Jorkut, Rudi Xhuliani. Është pikërisht ky imazh i dhimbshurisë dhe vendosmërisë, që zoti Xhuliani shpreson ta shoqërojë atë deri në emërimin të Partisë Republikane si kandiat për Shtëpinë e Bardhë në zgjedhjet e vitit 2008. Por fenomeni politik i njohur si Rudi Xhuliani i ka rrënjët në fillime modeste. Zoti Xhuliani, nip i emigrantëve italianë, lindi në Bruklin të Nju Jorkut në vitin 1944. Megjithëse babai i Rudit u dënua me burg, i biri vazhdoi studimet dhe u bë avokat dhe prokuror federal, i cili u vu pas krimeve të kryera nga zyrtarët dhe disa prej figurave më famëkeqe të Mafias së Nju Jorkut. Zoti Xhuliani humbi me rezultat të ngushtë zgjedhjet për kryetar bashkie në vitin 1989, por 4 vjet më vonë fitoi dhe menjëherë u bë i njohur për punën e tij kundër krimit dhe për uljen e taksave. Por stili politik luftarak i zotit Xhuliani i shkaktoi atij probleme, madje ai u kritikua nga veprimtarë të të drejtave civile për mënyrën se si i trajtoi disa incidente që tërhoqën shumë publicitet lidhur me abuzimin nga policia të pakicave në qytet. Pasi shkoi me nxitim në Qendrën Botërore të Tregëtisë më 11 shtator 2001, zoti Xhuliani fitoi mbështetjen e madhe të qytetarëve e politikanëve si dhe titullin jozyrtar ‘Kryetari i Bashkisë së Amerikës’. Revista Tajm e zgjodhi atë Person të Vitit 2001. Por më vonë, disa zjarrfikës dhe familjet e tyre e akuzuan zotin Xhuliani se braktisi shumë shpejt operacionet e kërkimit për viktimat e mbetura nën rrënojat e Qendrës Botërore të Tregëtisë. Ndërsa ai ka vënë kandidaturën për Shtëpinë e Bardhë vitin e ardhshëm, zoti Xhuliani po e paraqet veten si një zyrtar, që e ka provuar veten se mer vendimet e duhura në kohë të vështira dhe që do të vazhdonte luftën kundër terrorizmit. Ashtu si presidenti Bush, zoti Xhuliani e shikon luftën në Irak si frontin kryesor të luftës kundër terrorit në përgjithësi Anketat e opinionit publik tregojnë se zoti Rudi Xhuliani është kandidati më i preferuar sepse republikanët e admirojnë atë për shpirtin e tij udhëheqës. Por disa konservatorë kundërshtojnë pikpamjet e modertuara dhe liberale të zotit Xhuliani rreth çështjeve shoqërore si aborti, të drejtat e homoseksualëve dhe kontrolli i armëve. Edhe jeta personale e zotit Xhuliani mund t’i krijojë atij probleme gjatë fushatës. Zoti Xhuliani është martuar 3 herë dhe gjatë kohës kur ishte kryetar bashkie jeta e tij personale u bë objekt i shtypit të Nju Jorkut. Edhe shumë demokratë mendojnë se ish kryetari i bashkisë së Nju Jorku do të jetë një kandidat i mrekullueshëm presidencial i republikanëve, por ekspertët thonë se sfida e tij më e madhe do të jetë të bindë konservatorët, që shqetësohen rreth çështjeve shoqërore, se ai është kandidati më i mirë. //ii